text: 20.000 så på sejlskibe i Fredericia
  03 juni 2013 kl. 08.11
  TallShips Fredericia 2013 tiltrak op mod 20.000 besøgende i weekenden. Arrangørerne håber, at TallShips bliver et af byens største tilbagevendende arrangementer.
  Det er en glad eventmanager, der mandag har kastet sig over oprydningen ovenpå weekendens TallShips.
  - Det har været en forrygende weekend. Der er selvfølgelig alting ting, vi kan gøre bedre, men jeg synes det er gået rigtig godt, siger eventmanager Martin Stockholm til TV SYD.
  I år var sejlskibene suppleret af en lang række børneaktiviteter, musik, fødevaremarked og andre aktiviteter på havnen og den udvikling vil fortsætte, fortæller Martin Stockholm, der vil gøre TallShips til et af byens store årligt tilbagevendende arrangementer.
  Det er anden gang TallShips træf i Fredericia. Første gang var i 2011. Træffet adskiller sig ved, at arrangørerne på forhånd har lavet en række aftaler med virksomheder og private, der bliver sejlet ud i Lillebælt.
  